DECIZIA CONSILIULUI
din 8 noiembrie 2007
de autorizare a ratificării de către Republica Slovenia, în interesul Comunității Europene, a Protocolului din 12 februarie 2004 de modificare a Convenției de la Paris din 29 iulie 1960 privind răspunderea civilă în domeniul energiei nucleare
(2007/727/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 61 litera (c) și articolul 67, coroborat cu articolul 300 alineatul (2) primul paragraf și cu articolul 300 alineatul (3) paragraful al doilea,
având în vedere propunerea Comisiei,
având în vedere avizul Parlamentului European,
întrucât:
(1)
Protocolul din 12 februarie 2004 (denumit în continuare „protocolul”) de modificare a Convenției din 29 iulie 1960 privind răspunderea civilă în domeniul energiei nucleare, astfel cum a fost modificată prin Protocolul adițional din 28 ianuarie 1964 și prin Protocolul din 16 noiembrie 1982 (denumită în continuare „Convenția de la Paris”) conține dispoziții care aduc atingere normelor stabilite prin Regulamentul (CE) nr. 44/2001 al Consiliului din 22 decembrie 2000 privind competența, recunoașterea și executarea hotărârilor în materie civilă și comercială (1). Acesta este un domeniu în care Comunitatea are competență exclusivă.
(2)
Prin Decizia 2003/882/CE (2), Consiliul a autorizat statele membre care sunt părți contractante la Convenția de la Paris să semneze protocolul în interesul Comunității.
(3)
Prin Decizia 2004/294/CE (3), Consiliul a autorizat aceleași state membre să ratifice protocolul în interesul Comunității sau să adere la acesta. În conformitate cu articolul 2 din respectiva decizie, statele membre urmau să ia măsurile necesare pentru depunerea, în mod simultan, a instrumentelor de ratificare a protocolului sau de aderare la acesta, dacă este posibil, până la 31 decembrie 2006.
(4)
Decizia 2004/294/CE a fost adresată acelor state membre care făceau parte din Comunitate la 8 martie 2004, cu excepția Austriei, Danemarcei, Irlandei și Luxemburgului, astfel cum reiese cu claritate din aplicarea combinată a articolului 1 alineatul (3) și a articolului 4 din respectiva decizie.
(5)
Republica Slovenia este parte contractantă la Convenția de la Paris și a semnat protocolul în nume propriu la 12 februarie 2004. Deoarece Decizia 2004/294/CE a fost adresată doar anumitor state membre, Republica Slovenia nu a putut fi considerată, la data aderării sale la Uniunea Europeană la 1 mai 2004, ca fiind destinatară a acesteia în temeiul articolului 53 din Actul de aderare din 2003.
(6)
Regatul Unit și Irlanda sunt ținute de Regulamentul (CE) nr. 44/2001 și, în consecință, participă la adoptarea prezentei decizii.
(7)
În conformitate cu articolele 1 și 2 din Protocolul privind poziția Danemarcei anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, care nu este obligatorie pentru aceasta și nu i se aplică.
(8)
Ratificarea protocolului de către Republica Slovenia nu aduce atingere poziției statelor membre ale Comunității care nu sunt părți contractante la Convenția de la Paris,
ADOPTĂ PREZENTA DECIZIE:
Articolul 1
Fără a aduce atingere competențelor Comunității, Republica Slovenia ratifică, în interesul Comunității Europene, Protocolul de modificare a Convenției de la Paris.
Această ratificare nu aduce atingere poziției acelor state membre ale Comunității care nu sunt părți contractante la Convenția de la Paris.
Articolul 2
Republica Slovenia ia măsurile necesare în vederea depunerii instrumentului său de ratificare a protocolului, dacă este posibil, simultan cu statele membre cărora li se adresează Decizia 2004/294/CE.
Articolul 3
Atunci când ratifică protocolul, Republica Slovenia informează în scris secretarul general al Organizației pentru Cooperare și Dezvoltare Economică în legătură cu faptul că ratificarea a avut loc în conformitate cu prezenta decizie.
Articolul 4
Prezenta decizie se adresează Republicii Slovenia.
Adoptată la Bruxelles, 8 noiembrie 2007.